
Лъэпкъпсо гуIэгъуэм и зы налъэ
Ноби си тхьэкIумэм икIыркъым
Зауэм и кIэм и закъуэкъым хьэдагъэр — езыр зэрыщыту хьэдагъэ зэфэзэщщ. Кавказ зауэм и пэж дыдэмрэ абы теухуауэ ятхыжахэмрэ зэзыгъэпщэфын щыIамэ, къихутэнт, сыт хуэдиз и мыкуэдагъми, а ятхыжахэр, ямытхыжу къэнам, лъэужьыншэ хъуам еплъытмэ, Iэпэ тез хуэдэ гуэр фIэкIа зэрымыхъум. АтIэми, а ятхыжахэм уащыщIэджыкIкIэ, ди лъэпкъыр абы щыгъуэм зэрыта гузэвэгъуэ иным и теплъэгъуэ гуэрхэр IупщIу уи нэгу къыщIоувэж. КъыщIоувэжри, игъащIэкIэ узылъэмыIэсыну цIыху ныбжьхэм псэкIэ захубоший. Зылъымысыжыну гъащIэ бзэхахэм уи гущIэгъур къахуоуш.
БлэкIам и пэжым зыщызыдзейхэр, ар пщIэныр ди нобэм зэран къыхуэхъункIэ хъуну зи гугъэхэр щоуэ. Зиукъэбз, зиузэщI зэпыту дунейм тетыным щхьэкIэ, зыкъипщытэж зэпыту, блэкIам дерс къыхихыу, Iичрам къыщIихьыжын хуейхэм зэпыIуимыдзу псэун хуейщ цIыхур…
Мы иджыпсту фыкъызэджэну пычыгъуэхэр дахэплъыхьу къахэтхакъым Кавказ зауэжьым къыщIэна тхыгъэхэм. Нэхъ гууз дыдэуи аракъым ахэр. Уи щхьэфэцыр ягъэтэджрэ нэхъ гуузыжу куэд щыIэщ. Хьэуэ, мыхэр къыщIыхэтхам нэгъуэщI щхьэусыгъуэ иIэщ. Мы сатырхэм сакъыщеджэм, сэ занщIэу си нэгу къыщIэуващ а пхъэзэтеупщIэ унэхэм ящыщ зым щыжей зы адыгэ сабий дахэ. ПщIыхьэпIэ IэфIым къыхэкIынуи хунэмысу мыжурэпэм къыфIэхута зы псэ хей хъарып цIыкIу. Зи теплъэр ноби си нэгум схущIэмыгъэкIыж а сабийм теухуауэ стхыгъащ сэ мо усэр илъэс зыбжанэ и пэкIэ. щапхъэ пыухыкIа гуэрми имыт а тхыгъэм сыкъыщеджам сигу щыхъа гурыщIэм ещхьыж усэр.
Аращи, япэщIыкIэ тхыгъэ пычыгъуэхэр. Мыхэр тхакIуэ IэрыкIкъым — документхэщ. Аращ, зэдмыдзэкIыу, зэрыщыт дыдэу фи пащхьэ итлъхьэмэ, нэхъ захуэу къыщIэтлъытари.
* * *
Кухаренко, рассчитывая, что жители заднего аула уже, вероятно, побежали на тревогу в передний аул, в буквальном смысле обрушился с высоты на лежащий пред ним аул; черноморцы с гиком, криком и визгом ворвались в аул; обезумевшие от страха старики, женщины, дети спасались куда попало, попадая нередко под казачьи пули: разогнав неприятеля, казаки, похозяйничав по-своему в ауле, стали поджигать его; когда аул запылал, Кухаренко двинулся навстречу Крыжановскому…
* * *
Заручившись поддержкою вице-адмирала Серебряковского, полковник Кухаренко стянул в укрепление Георгие-Афипское 6 рот пеших и 2 сотни конных черноморцев, 6 легких орудий и 2 ракетных станка. Прибыв в укрепление 10-го числа, он в ночь на 11 число двинулся к аулу Наджуко-хабль на р. Супс. На рассвете отряд тихо приближался к аулу. Чтобы отвлечь жителей аула в другую сторону, полковник Кухаренко направил бывшую в отряде команду пластунов из 12 человек в обход аула, приказав ей, чтобы она, прокравшись кустами мимо аула, залегла бы с противоположной его стороны и открыла бы пальбу по ближайшим саклям, а при атаке аула не попасть под свой пушечный огонь.
Пластуны скрылись в кустах, а отряд, сохраняя полнейшую тишину, шагах в 400 от ближайшей сакли, ожидал обхода аула пластунами. Ветерок был со стороны аула, и собаки в нем не почуяли непрошенных гостей.
Пластуны незамеченными пробрались за аул и через кусты стали подползать к нему; приблизившись, они рассмотрели, что ближайшие к ним две сакли из срубов прочные, в которых хорошо защищаться и укрываться от выстрелов. На кратком совете пластуны решили, что им нужно занять эти сакли, где будет безопаснее, чем в кустах. Разделившись поровну, пластуны, встреченные собаками, ворвались в сакли, и там при свете от топившихся бухаров (каминов) без выстрелов, кинжалами и прикладами штуцеров, покончили с хозяевами сакли, заслонив чем попало выбитые двери, приготовились к защите; разбуженные неистовым лаем собак, горцы с оружием стали выбегать из своих саклей, ближе к пластунам горцы, встреченные пальбою из дверей, зашумели; в сакли, где укрылись пластуны уже полетели пули, но в это время с другой стороны аула послышались гик, визг, крики, наконец, грохот орудий.
Жители аула растерялись, в нем поднялся вой и плач; часть горцев бросилась спасать свои семьи, а более удалые из них побежали навстречу атакующему отряду.
«Кубанский сборник. Труды Кубанского статистического комитета, издаваемого под редакцией действительного члена-секретаря С. В. Руденко, том X, 1904 г. Раздел «Военные действия в означенных частях Западного Кавказа в 1853 году».
* * *
Анэбгъэм ущIэлъу
жей IэфIым ухэтт уэ,
адыгэ сабий.
Къуажэбгъум къыIутт
псэ хеищэм къощакIуэ
уи бийр…
Псэр пабгъэрт псэуну.
Псэр
насыпгуэш пщэдджыжьыфIым
щыгугът…
АрщхьэкIэ къуажэбгъум
къыIутт уэ къощакIуэ
уи бийр.
Фоч кIыхьхэр къуагъапщэу,
Топ инхэр пхуаузэду.
Шуудзэу дзэ фIыцIэри
я щIыбым хьэзыру къыдэту…
Зэпэщт а дзэ фIыцэр.
Я Iуэхум хуэщIат.
ЗэуэкIэм и щэху
куэдыкIейм хуэгъэсат.
Я напэхэм, ягухэм
къэнжалыр тебзат.
Я лIыгъэр здынэсри
уи псэ цIыкIур пIахыныр арат…
Мамырт жэщ мазэхэр.
Мамырт апхуэдизкIи, дунейр
къыпфIэщIт гузэвэгъуэ
къэхъунум Iуплъауэ нэщхъей…
Ажалымрэ псэмрэ яку дэлъыр
пщIыхь IэфIыр арат.
ПщIыхь IэфIыр зэпычри, —
гъы макъым дунейр игъэнщIат!..
* * *
Ноби си тхьэкIумэм икIыркъым уи гъы макъыр, а пщэдджыжьым яукIа адыгэ сабий. Си нэгум схущIэгъэкIыркъым мыжурэпэм Iуплъэ уи нитIыр. Анэлъым къриIа уи IитIыр. Лъэужьыншэ дыдэу щIы фIыцIэм щыщ хъужа уипкъ махэ цIыкIур… Фэеплъ сын пхурехъу си гупщIэузхэр, а пщэдджыжьым яукIа адыгэ сабий. Уэ пхуэдэу адыгэ мин куэдым я псэ хейхэм яхуэщыгъуэ си гупщIэуз минхэр.
IУТIЫЖ Борис.
2004 гъэ
Пащтыхь гуащэм и тыгъэ
Генерал Къундыхъу Мусэ и гукъэкIыжхэм щыщ
Пщыхэр сшэри, Тифлис дыкIуащ. Штабым и унафэщIым къицIыхурт ахэр. Ар къепсэлъа нэужь, пщыхэр корпусым и Iэтащхьэм иригъэблэгъащ.
ГОЛОВИН пщыхэм яIихащ лъэIу тхылъхэр, къепсэлъылIащ, къажриIащ урысхэми бгырысхэми щыуагъэ куэд зэраIэщIэкIар, ахэр гъэзэкIуэжын зэры- хуейр. Тифлис махуищкIэ дэсри, лIыкIуэхэр къежьэжащ, генералыр къазэрыхуэупса тыгъэхэри къыздахьащ. Пщыхэм зэрахуэр щIым и Iуэхурати, дапщэщи хуэдэу, я лъэIу тхылъыр Iахащ, чэзур къэсмэ, хэплъэну къагъэгугъэри. ЛIыкIуэхэр къесшэжьэжын и пэ, корпусым и Iэтащхьэм зыхуэзгъэзэжри, Мысост Алъхъэсрэ Анзор Мыхьэмэтмырзэрэ зыщIэс хьэщIэщым сыщIыхьащ. А тIум пщIэ нэхъ яхуэсщIырт сэ, адрей лIыкIуэхэм нэхърэ. Дзэлыкъуэ хъупIэмрэ ЕтIэкъуэрэ Къэбэрдейм къыхуагъэнэжыну лъэIуати, Мысостри Анзорри арэзы хъуатэкъым Головин къарита жэуапымкIэ. ХьэщIэщым сызэрыщIыхьэу къызэупщIащ: «Дзэпщым и тыгъэр къеIыдмыхмэ, хъунукъэ?» — жари.
— Хъунукъым, — жысIащ сэ.
— Сыт щIэмыхъунур? — ягъэщIэгъуащ абыхэм.
— ЩIэмыхъунуращ: Кавказ линэм, псом хуэмыдэу, Къэбэрдеймрэ Тагаурымрэ, хьэргъэшыргъэ гуэр къыщыхъуауэ зэхихмэ, дзэпщым ар фэ къыфтрилъхьэнщ, тыгъэм фыщIелъэпауэр абы къыхэкIауэ жиIэнщи. Щамил зыпыфщIауэ кърихынщ абы.
— Хьэргъэшыргъэ хъункIэ иремышынэ генералыр, — жиIащ Мысостым. — Сэ абыкIэ шэсыпIэ сызэрихьэр схужеIэж дзэпщым. Хэт Къэбэрдейм хьэргъэшыргъэ къыщызыIэтынур? Хьэмэрэ ар щыгъуазэкъэ Къэбэрдейм и цIэм фIэкI нэгъуэщI къызэрыхуэмынэжар? Уэ уи Тагаурым и Iуэхур нэхъыкIэжщ: ябгъэдэлъауэ хъуам пыкIри, урысхэм я IэмыщIэ зралъхьащ. Сыт хьэргъэшыргъэ зи гугъу пщIыр абы иужькIэ? Хэт ар зыхузэфIэкIынур? Джаурым езым и IитIкIэ дилIри, дыщIилъхьэжащ, итIани псэ къытхэнауэ къыщохъу.
Пщыхэр къызэрызэщIэплъар слъагъурти, куум хэмыхьэ щIыкIэ, яжесIащ:
— ЖыфIэр пэжынкIи мэхъу, ауэ зи мычэзууэ къысфIощI: Тифлис фызэрыдэсыр зыщывмыгъэгъупщэ. НэгъуэщIым зыми зэхевмыгъэх апхуэдэ псалъэр — хэту щытми. Дзэпщым и тыгъэр здэфхьрэ фыкIуэжмэ, фэркIэ нэхъыфIщ. Алыхьым фыкъелъагъу, къыфхуищIэнумкIэ хуитщ.
— Делъэпэуэнкъым тыгъэм, — жиIащ Анзор Мыхьэмэтмырзэ, — ауэ абы щхьэкIэ фIыщIэ хуэтщIыркъым ар гъэпцIагъэкIэ къытIэщIэзыгуа дзэпщым, ди гур хуэплъ фIэкIа. Ди гур хуоплъ, ди адэжьхэм къытхуагъэна уэсятым ебэкъуауэ, мыпхуэдэ тыгъэкIэ зыкъезыгъэгъапцIэ, ди хэкум телъ хьэзабыр зымылъагъу ди лъэп-къэгъу щхьэхуещэхэми.
А псалъэр сфIэгъэщIэгъуэн хъури, сыщIэупщIащ:
— Сыт хуэдэ уэсят фи адэжьхэм къыфхуагъэнар?
— Уэ пщIэркъэ ар? — къызэплъащ Мысостыпщыр.
— Пэж жысIэнщи, сщIэркъым, — зызумысыжащ сэ.
— УмыщIэмэ, бжесIэнщ. Пащтыхь гуащэр (Екатеринэ II) къэбэрдейхэм къелъэIуауэ щытащ Къуацэкъалэрэ Тэрчкъалэрэ (Екатериноградрэ Владикавказрэ) зэпызыщIэ пощтгъуэгу урысхэм ирагъэщIыну, Тэрч и сэмэгурабгъу IуфэмкIэ екIуэкIыу. Шэч мыгъуэр ящIри, къэбэрдейхэм пщитI — ХьэтIохъущокъуэмрэ Хьэмырзэмрэ — пащтыхь гуащэм деж ягъэкIуащ, ди щIым быдапIэ кърамыщIыхьын щхьэкIэ лъэIуэну. Пащтыхь гуащэм ди лIыкIуэхэм къажриIащ: гъуэгурэ пощт станцрэ фIэкI, нэгъуэщIым дыпылъынукъым, ари Тэрч и сэмэгурабгъумкIэ; абыкIэ арэзы ирехъу къэбэрдейхэр.
Тыгъэ лъапIэхэр къаритри, пащтыхь гуащэм пщитIыр къиутIыпщыжащ. Бахъсэн Iуфэ щызэхыхьа хасэм я пащхьэ иувэри, Бытырбыху къраха хъыбарыр яIуэтэжащ пщыхэм, пащтыхь гуащэм игу Iей зэримылъыр, дигъэунэн фIэкI, нэгъуэщIым зэрыхэмытыр, абы и хьэтыр лъагъун зэрыхуейр, гъуэгум шынагъуэ лъэпкъ къызэрыдэмыкIуэнур жаIащ — абыкIэ къагъэгугъат пащтыхь гуащэр.
ЛIыкIуэхэм абы щытрагъэчыныхьым, пщыхэм ечэнджэщщ, жылэ къадыр къэуври, мыр жиIащ: «Зы щIалэ шы мыгъасэ ягъэшэсащ, трагъэгушхуэри. Шы мыгъасэм, ихъущ-илъри, зритIащ, зрисащ. ЩIалэр зыгъэшэсахэр къэшынэжащ, щIалэр еукI, жари. «Укъридзыхмэ, кIэ бгъуэтащ, сакъ, зыкърумыгъэдзых», — жаIэри чэнджэщ иратащ щIалэм. Чэнджэщ хуэныкъуэж хъунтэкъыми, щIалэм жэуап къаритащ: «Сысакъми, сыбэлэрыгъми, шым къызищIэнур езым ещIэж». Абы ещхь дыхъуащ дэ: дыбэлэрыгърэ ныбгъуэхьэшым дриубыдэмэ, урысым къыдищIэнур гурыIуэгъуэкъэ: Къэбэрдейр зыIэщIилъхьэжауэ тлъагъунщ. Алыхьым и закъуэщ дыкъэзыхъумэнур.
ЛIыкIуэхэм я Iыхьлыхэр къигъэгубжьащ къадым и псалъэм, итIани Хьэмырзэр къэтэмакъ-кIэщIакъым, акъыл зэриIэр къыщигъэлъэгъуащ хасэм и пащхьэм. «Къадым и псалъэм демыувалIэмэ, — жиIащ Хьэмырзэм, — пащтыхьым и тыгъэм къикIыр къыдгурымыIуауэ арат: урысхэм бзаджагъэ къыткIэлъызэрахьэн мурад зэращIарщ абы къикIыр. Си жагъуэ хъур нэгъуэщIщ: къадыр зыгъэIуща пщыхэм зытрагъэгусэнтэкъым мыпхуэдэ тыгъэм, пащтыхьыр дэнэ къэна, ар инэрал гуэрым къахуишиями. Фи губгъэн къэдмыхьын щхьэкIэ, мы тыгъэм дыхуейкъым дэ, нэхъ зыхуэфащэм ефт ар… Тыгъэр къеIытхын щIэддар зыщ: ди пIэ итамэ, хэти къыIрихынт ар, дэ къызэреIытхам хуэдабзэу».
Хасэм къыхуадакъым ар: хьэуэ, тыгъэр зыхуэфащэм къратащ, нэгъуэщIым щIептыжын щыIэкъым, жари. Апхуэдэ унафэ щащIым, Хьэмырзэмрэ ХьэтIохъущокъуэмрэ зэрыIушри, лъэмыжымкIэ яунэтIащ. Лъэмыжым теувэри, Хьэмырзэм цIыхухэм закъыхуигъэзащ: «Урысхэр мы цIуугъэнэхэмкIэ, къулыкъукIэ, дыщэрэ дыжьынкIэ зэщэр Къэбэрдейм и дыгъэр зэрагъэункIыфIынщ, дэтхэнэ адыгэри Тхьэм дыщихъумэ фи нэр зэрыщапхъуэ мы тыгъэ гъуамэхэм, фи нэкIэ флъа- гъуу ахэр иджыпсту ди натIэ идогъэкI, ди ужь къихъуэнухэм къыдамыхъуэныжын щхьэкIэ». Ар жиIэри, пащтыхь гуащэм и тыгъэр Бахъсэн хидзащ.
ЦIыхухэм ягу ирихьащ Хьэмырзэмрэ ХьэтIохъущокъуэмрэ пащтыхь тыгъэм иращIар: «ФылIщ! Напэ фиIэщ! Афэрым!»
ХьэтIохъущокъуэм жиIащ абы яужькIэ:
— Пащтыхьхэм тыгъэ къыхуашийуэрэ дашэха куэдым я цIэ къисIуэфынущ — дэракъым ар къэзыублар, щапхъэ фыхуеймэ, гъунэжщ. Нобэ дэ тщIар щапхъэ хъумэ, Хьэмырзэмрэ сэрэ абы дригушхуэнущ. Фыкъытщытхъуащ, ауэ Iуэхур псалъэ дыгъэлым фIэмыкIмэ, ди мурадыр къыдэхъулIакъыми, дигу къеуэнущ. Ар къытщыщIмэ, Къэбэрдейм КъэбэрдейкIэ ущIеджэжын щыIэкъым итIанэ.
ХьэтIохъущокъуэм и псалъэм еувалIэри, хасэм унафэ ищIащ: гъуэгури яхуэддэнкъым, быдапIи къредгъэщIыхьынкъым ди хэкум, хами зыхэдгъэтIысхьэнкъым…
Гум псори къонэ
Тыркум щыттхыжа адыгэ IуэрыIуатэхэр лIэужьыгъуэ куэд мэхъу, нэхъыбэрэ узрихьэлIэр хэкум здраша хъыбарыжьхэрщ, уэрэдхэрщ, таурыхъхэрщ, псысэхэрщ, псалъэжьхэрщ. Абыхэм ящыщ гуэр къыбжезымыIэфын яхэткъым илъэс щэ ныкъуэ-хыщI зи ныбжьхэм; нэхъыжь гурыхуэ куэдми дыщрихьэлIащ Тыркум, абыхэм яхэтщ нарт хъыбархэмрэ пшыналъэхэмрэ зыхъумэфахэри. Куэд дыдэщ Урыс-Кавказ зауэм и зэманым яуса гъыбзэхэр, уэрэдхэр, абы щыгъуэ зи лIыгъэкIэ цIэрыIуэ хъуауэ щыта дзэпщхэм, шу пашэхэм, хэкум и хуитыныгъэм щIэзэуа шу щхьэмыгъазэхэм теIукIа хъыбархэр, ахэр нобэрей щIэблэм гукIэ зэрахъумэр уи гуапэ мыхъупIэр иIэкъым. Хэкум ираха IуэрыIуатэхэм нэмыщI, дэ дрихьэлIащ иужьрей илъэси 150-м хамэ щIыналъэм щызэхалъхьа уэрэдхэм, хъыбархэм — ахэри, гу зэрылъытэгъуафIэщи, адыгэхэм ижь-ижьыж лъандэрэ къадэгъуэгурыкIуэ IуэрыIуатэм и фащэхэмкIэ, и хабзэхэмкIэ гъэпсащ.
УНЭРОКЪУЭ Рае,
“Тыркум щыпсэу адыгэхэм я IуэрыIуатэ” тхылъыр зыгъэхьэзыра, филологие щIэныгъэхэм я доктор.
МафIэм ухэтын плъэкIынукъым
ЛIыжь Iущ гуэрым, Щауэ Мухьэрэм жыхуаIэм, къиIуэтэжауэ зэхэсхар мыращ. Урыс пащтыхьыр адыгэм я деж къакIуэри, къажриIащ:
— Зы илъэс нэхъ физгъэсыжынукъым фи хэкум: е Уэсмэнлым фыкIуэнщ е Сыбырым фысхунщ.
Ар къащыжриIэм, адыгэм я тхьэмадэхэр Уэсмэнлым къагъэкIуащ, сулътIан Хьэзизым деж.
СулътIан Хьэзизым къажриIащ:
— Ахъшэ фэстынщ, щIыгу фэстынщ, унэ фхуезгъэщIынщ, Кавказым сыт хуэдиз адыгэ исми, си деж кърекIуэ.
Тхьэмадэхэм ягъэзэжа нэужь, зэхэтIысхьэри, мазищкIэ зэхэсащ. Инджылызми ягъэкIуащ. Абыи къажриIащ:
— Си деж фыкъакIуэ.
Ауэ ар нэхъыжьхэм ядакъым.
— Уэсмэнлым дыкIуэмэ, жэнэтым дихьэнущ, — жаIащ, ар цIыхум я фIэщ ящIри, мыбыкIэ къэкIуащ.
Дузджэм итIысхьахэр кхъухькIэ къызэпрыкIащ хым. Ахъчэшэхьыр деж хы Iуфэм адыгэ куэд щыкIуэдащ, я кхъэлъахэхэр иджыри уолъагъу…
— Урысейм дыкъызэрикIа вакъэкIэ жэнэтым дихьэнкъым, — жаIащ хьэжрэтхэм, я вакъэхэр хым хадзэри, кхъухьым лъапцIэу къикIащ.
ЩIыр дыгъэм къигъэплъауэ пщтырти, я лъэгур къис щыхъум, шапсыгъхэр губжьащ:
— Мыпхуэдэ мафIэм ухэтын плъэкIынукъым! — жари.
ЗаIэтыжри, Щам лъэныкъуэмкIэ Хьэлэбым кIуащ.
ПсэупIэ яхуэхъуар
Амасием* и гъунэгъуу зы адыгэ жылэ тIысати, илIыхьащ, щIыри псыри щIагъуэтэкъыми. Унагъуэ заул къэнати, Беслъэнеймрэ Ярбашымрэ** яхэтIысхьэжащ. АкIэжьхэ ейт ахэр, шапсыгът. Шапсыгъ жылэр зэрысам (Амасие деж) зыри итIысхьэжакъым иужькIэ, зэрыщIыпIэ нэщIщ. Абдеж илIыхьахэм я кхъэлъахэхэр зэрыщытщ иджыри, «Шэрджэс мэзарлыкъ» (кхъэ) жиIэу тетхауэ. АкIэжькуейкIэ еджэу щытащ. Къэбэрдейхэми кърата щIыпIэр ягу ирихьакъым, дыгъэр щыгуащIэти. «Дэ мы щхьэплъыжьхэм*** дагурыIуэнкъым», — жари ежьащ, заIэтыжри. Зы къуэладжэ дыхьэри, дыжьын къамэкIэ щIыр къратIыкIащ.
— Ди жылэжьым и мэ къыщыпщIехьэ мыбдеж, — жари къэбэрдейхэр къуэладжэм дэтIысхьащ. ДурачайкIэ йоджэ къэбэрдей жылэм. Гугъуехь куэд ялъэгъуащ а щIыпIэм изэгъэху. Иджы Iэщри я куэдщ, я гъавэри къохъулIэ.
* Амасие — Тыркум ит къалэ.
** Ярбаш — тырку жылэ цIыкIу.
*** Щхьэплъыжь — алавит.
Гур зэрыгъум…
Адыгэр Тыркум къэсри (Урыс-Кавказ зауэм и ужькIэ), Дузджэ лъэныкъуэмкIэ яутIыпщащ:
— Фи нэ къыфIэнэм деж псэупIэ фхуэхъун къыщыхэфх, — жари.
Тхьэмадэхэр ежьэри, куэдрэ заплъыхьащ. Иужьым, ягу зэщыуауэ, етIысэхащ ахэр. Я щхьэр къыфIэхуауэ, хоплъэри щысщ.
— Щхьэ фыхэплъэрэ? Фигу иримыхьыр сыт? — къеупщIащ тхьэмадэхэм.
— Мы щIыпIэр псэупIэ тхуэхъунукъым, — ядакъым абыхэм.
— Сыт щIыфхуэмыхъунур?
— Итырыгъу фIэкI, пщIащэ пыту зы жыг дыщрихьэлIакъым мы лъахэм. Мыбдеж псэупIэ тхуэхъумэ, дэри аращ къытщыщIынур — дыкIуэдынущ.
— Фи Тхьэ фызэреплъщ, — къыжраIащ адыгэхэм.
Сыт ящIэнт: абдежым щетIысэхын хуей хъуащ.
Гур зэрыгъум дыгъур ирожэ: абдеж щетIысэхахэм къащыщIар аращ.
АдыгэкIэ узэджэ хъунур
Зы хьэщIэщ дисти, зылI и псалъэм къыхэхуэ зэпытт: «Адыгэ! Адыгэ! Адыгэм хуэдэ щыIэ!» — жиIэурэ.
— Хэт адыгэкIэ узэджэ хъунур? — сеупщIащ, и жьэр щымыувыIэм.
Зы къэбэрдей къытхэсти, абы къыхедзэ:
— Къэбэрдейращ адыгэкIэ узэджэ хъунур!
— Шапсыгъыращ адыгэр! — идакъым шапсыгъым.
Абэзэхэм жиIащ:
— Абэзэхэращ адыгэр!
— Хьэтыкъуейращ адыгэр! — жиIащ хьэтыкъуейм.
Зы нэхъыжь къытхэсти, псоми я псалъэм едэIуа нэужь, мыр жиIащ:
— ХьэтIохъущокъуэ Мыхьэмэт Iэшэ и хъыбар зыщIэр — ар зы, хэкум дыщисам щхьэж и жылэ здисар зыщIэжыр — ар тIу, лIэужьыр бжьиблкIэ мауэри, ебланэ лIэужьым нэс къызжезыIэр — ар щы, Сосрыкъуэ щхьэкIэ «лъапэкIэрыхъ — жэмыхъуэрылъху» щIыжаIар зыщIэр — ар плIы… Мис а плIыр зыщIэращ адыгэкIэ узэджэ хъунур. А плIыр къызжефIэмэ, фыадыгэщ.
Къэбэрдейми, шапсыгъми, абэзэхэми, хьэтыкъуейми я жьэр яубыдащ абы и ужькIэ.
Шэрджэсым хуэдэ
дэнэ къипхын!
Дзэм сыздыхэтым, зы пэщэ псэлъэгъу сыхуэхъуащ. Пэщэр IуэхукIэ къытхыхьауэ арати, ежьэжын щыхъум, шы IумпIэмрэ лъэрыгъыпсымрэ субыдри, згъэшэсыжащ. ТIэкIуи сыдэкIуэтащ. Пэщэр къызэплъэкIри, къызэджащ:
— Мыдэ къызбгъэдыхьэт, — жери.
Сыбгъэдыхьащ.
— Хэт ущыщ? — къызэупщIащ пэщэр.
— Сыадыгэщ, сышэрджэсщ, Дузджэм сыщыщщ, — жесIащ.
— Сыщыбгъэшэсыжым, гу лъыстащ узэрыадыгэм, — жиIащ пэщэм. — Адыгэ фIэкI, апхуэдэ хабзэ къыпкIэлъызезыхьэн щыIэкъым. МащIэ фыхъуащ, армыхъу адыгэм хуэдэ дэнэ къипхын!
Ар жери, пэщэр ежьэжащ.
* * *
Ди нэхъыжьхэм къыджаIэрейт: «ЦIыху тIощIитIыр зы матэм дигуауэ дыкъикIащ ди хэкум».
Зэхэгуауэ, лъэ увыпIэ ямыгъуэту, хэкум кхъухькIэ къызэрырашаращ апхуэдэу щIыжаIар.
* * *
«Адыгэр зы щIыпIэм щывмыIыгъ, зы щIыпIэм щыфIыгъмэ, фыхущIегъуэжынщ», — жери урыс пащтыхьым тырку сулътIаным апхуэдэ чэнджэщ къритауэ щытащ хэкум дыкъыщрашым щыгъуэ. Тыркум дыкъэсри, адыгэр дракъухьащ, адэ-мыдэкIэ дыхагуэшащ, дызэкъуачын щхьэкIэ.
* * *
ЩIымахуэм щIыIэм уисынщ, гъэмахуэм хуабэм уиукIынщ, адыгэ хабзэр зепхьэн хъумэ. УцIыхумэ, аращ. УмыцIыхумэ, щIыIэри хуабэри зыхэпщIэнукъым.
ДызыгъэпIейтей Iуэху
Жэщтеуэ
Псыхъурей къуажэм ипщэ Балъкъ псы цIыкIу къыхож, КъетыкъуэпскIэ еджэу. А псы цIыкIум деж 1779 гъэм зауэ гуащIэ щекIуэкIауэ щытащ: шууей минищ зэщIэшасэри, пащтыхьым и дзэм пэуващ, Къэбэрдейр ирамыгъэубыдын щхьэкIэ. Къэбэрдей уэркъыдзэм я шу пашэр Къетыкъуэпщырт (абы и цIэращ Балъкъ къыхэж псы цIыкIум иджы зэрихьэр). Зауэр махуищкIэ зэпыуакъым. Къамэрэ сэшхуэрэ фIэкIа ямыIыгъыу зауэм Iута шууейхэр пащтыхьым и дзэм топкIэ къызэхакъутащ: псэууэ къэнар мащIэщ, ари уIэгъэ хьэлъэ хъуауэ.
Балъкъ Iуфэ (Къетыкъуэпсым деж) щекIуэкIа зауэ гуащIэм и хъыбарыр иджыри къэс ящыгъупщэжакъым адыгэхэм. А зауэм теIукIа уэрэдри къэсащ ди деж — «Жэщ теуэкIэ» зэджэр. Тхыдэр щыхьэт зэрытехъуэмкIэ, зауэм хэкIуэдащ Къэбэрдейм нэхъ лъэрызехьэ дыдэу иса шухэр — апхуэдэ дзэ иужькIэ зэи ягъэшэсыжыфакъым къэбэрдейхэм.
Балъкъ зауэм хэкIуэдахэм фэеплъ яхуэдгъэувын мурад тщIыри, 1994 гъэм (зауэр зэрыщыIэрэ илъэс 215-рэ щрикъум ирихьэлIэу) Къетыкъуэпсым и Iуфэми абы и Iэшэлъашэми зыбжанэрэ зыщытплъыхьащ, зауэм и лъэужь гуэр дытехьэнкIэ дыгугъэу.
Ди жагъуэ зэрыхъущи, дытехьакъым. Нэхъыжьхэм къыджаIащ, нэгъуэщI щIыпIэхэми дыщылъыхъуэн хуейуэ: зауэм хэкIуэдахэр абдеж щыщIалъхьакъым, щхьэж и къуажэ яшэжащ. Абы дыхэту, Фэндыкъуэ (ХьэтIохъущыкъуей Ищхъэрэм и гупэкIэ щыIэщ) дэт сыным и хъыбар зэхэтхащ. Абы хьэрыпыбзэкIэ тетхащ: «1779 гъэм Жанджэрий СулътIан джаур зауэм хэкIуэдащ». Нэхъыжьхэм къызэрыджаIамкIэ, Жанджэрийхэ я лъэпкъыр Къундетей (Шэджэм) къыщожьэ, иджыпсту зыдэсыр Кушмэзыкъуейщ.
Балъкъ псыхъуэ къыдэтхыурэ, зауэр щекIуэкIа щIыпIэм деж мывэ Iуащхьэ щызэтетлъхьащ, фэеплъ екIуи яхуэдгъэувыну ди гугъэщ жэщ теуэ зауэм хэкIуэда къэбэрдей шу хахуэхэм.
ШАПСЫГЪ Хьэсэн,
Къэбэрдей Адыгэ Хасэм и Бахъсэн къудамэм и тхьэмадэ.
